39. schôdza NR SR - 1.deň - B. popoludní
Dátum: 2025-09-09
Poslanec: Saloň, Marián (SMER - SD)
Druh vystúpenia: Vystúpenie

40. Ďakujem veľmi pekne. Vážený pán predseda Národnej rady, vážené panie poslankyne, páni poslanci, na základe poverenia Mandátového a imunitného výboru Národnej rady Slovenskej republiky zo dňa 9. septembra 2025 vás informujem, že výbor prerokoval uvedenú informáciu a poveril ma, aby som predložil návrh na uznesenie Národnej rade Slovenskej republiky. Dovoľte mi prečítať uznesenie. Uznesenie Národnej rady Slovenskej republiky z 9. septembra 2025 k informácii Mandátového a imunitného výboru Národnej rady Slovenskej republiky o nastúpení náhradníka na uprázdnený mandát poslankyne Národnej rady Slovenskej republiky, zániku mandátu poslankyne Národnej rady Slovenskej republiky a o nastúpení náhradníčky na uprázdnený mandát poslankyne Národnej rady Slovenskej republiky. Národnej rada Slovenskej republiky berie na vedomie: 1. že úmrtím poslankyne Národnej rady Slovenskej republiky Anny Záborskej dňa 20. augusta 2025 sa uprázdnil jej mandát poslankyne Národnej rady Slovenskej republiky, 2. že podľa článku 81 Ústavy Slovenskej republiky poslankyňa Národnej rady Slovenskej republiky Viera Kalmárová za politické hnutie Progresívne Slovensko doručila 2. septembra 2025 predsedovi Národnej rady písomné rozhodnutie o tom, že sa vzdáva mandátu poslankyne Národnej rady Slovenskej republiky. Mandát poslankyne Národnej rady Slovenskej republiky zaniká dňom doručenia písomného rozhodnutia o vzdaní sa mandátu poslankyne Národnej rady Slovenskej republiky, teda 2. septembra 2025, 3. že podľa § 71, ods. 1 a 5 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov a § 10, ods. 1, ods. 2, písm. c) a e) a ods. 3 zákona o Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predseda Národnej rady Slovenskej republiky rozhodnutím č. 1037 a č. 1038 z 3. septembra 2025 vyhlásil nastúpenie náhradníkov. Na uprázdnený mandát poslankyne Národnej rady Slovenskej republiky Anny Záborskej podľa poradia uvedeného v zápisnici Štátnej komisie pre voľby a kontrolu financovania politických strán o výsledku volieb do Národnej rady Slovenskej republiky zo dňa 30. septembra 2023 za volebnú koalíciu OĽANO a priatelia KÚ a Za ľudí nastupuje dňom 3. septembra 2025 náhradník Igor Dušenka, narodený 28. mája 1987, bytom Bratislava. Na uprázdnený mandát poslankyne Národnej rady Slovenskej republiky Viery Kalmárovej podľa poradia uvedenom v zápisnici Štátnej komisie pre voľby a kontrolu financovania politických strán o výsledku volieb do Národnej rady Slovenskej republiky zo dňa 30. septembra 2023 za politické hnutie Progresívne Slovensko nastupuje dňom 3. septembra 2025 náhradníčka Gréta Gregorová, narodená 19. februára 2001, bytom Bratislava, 4. informáciu Mandátového a imunitného výboru Národnej rady Slovenskej republiky o nastúpení náhradníka na uprázdnený mandát poslankyne Národnej rady Slovenskej republiky, o zániku mandátu poslankyne Národnej rady Slovenskej republiky a o nastúpení náhradníčky na uprázdnený mandát poslankyne Národnej rady Slovenskej republiky. Pán predseda, skončil som, ďakujem.